b'\n_START_ARTICLE_\n\xc3\x84iakas\n_START_SECTION_\nKirjeldus\n_START_PARAGRAPH_\n\xc3\x84iakate peajuur on pikk ja kuni 8 dm pikk. See on kas harunev v\xc3\xb5i kaetud pikkade valkjate v\xc3\xb5i hallikate juurekestega._NEWLINE_\xc3\x84iakate vars on p\xc3\xbcstine, kas lihtne v\xc3\xb5i harunev ja 3\xe2\x80\x9310 dm k\xc3\xb5rge._NEWLINE_Neil on vastakad alusel kokkukasvanud lineaalsed v\xc3\xb5i s\xc3\xbcstjad kuni 13 cm pikad lehed._NEWLINE_\xc3\x95ied on m\xc3\xb5lemasoolised ja kuni 5 cm l\xc3\xa4bim\xc3\xb5\xc3\xb5duga. Nad paiknevad kas \xc3\xbckshaaval varre tipus v\xc3\xb5i h\xc3\xb5redas \xc3\xb5isikus. \xc3\x95ietupp on 2\xc2\xbd\xe2\x80\x935\xc2\xbd cm pikk, piklik v\xc3\xb5i munajas pikkade lineaalsete v\xc3\xb5i s\xc3\xbcstjate hammastega ja sellel on 10 selgesti eristuvat roodu. \xc3\x95ietupp on l\xc3\xb5hestunud \xc3\xa4\xc3\xa4rest enam kui poole diameetri kaugusele 5 osaks. Kroonlehti on 5, abilehed puuduvad. Kroonlehed on terve servaga, m\xc3\xb5nikord s\xc3\xa4lguga tipus. Kroonlehed on tumeroosad, vahel heleroosad v\xc3\xb5i valged, pealmise k\xc3\xbclje allotsas kolme tumeda triibuga. Tolmukaid on 10, emakaid 5. Emakasuue on karvane._NEWLINE_Vili on \xc3\xbchepesaline ja paljuseemneline kupar. Vilja \xc3\xbclaosas on 5 haagikest, mis v\xc3\xb5ivad kinni j\xc3\xa4\xc3\xa4da taimest m\xc3\xb6\xc3\xb6duja k\xc3\xbclge. Seemned on peaaegu mustad ja l\xc3\xa4bim\xc3\xb5\xc3\xb5duga 2\xc2\xbd\xe2\x80\x933\xc2\xbd mm, kaetud k\xc3\xb6brukeste v\xc3\xb5i teravate kidadega, \xc3\xbchelt poolt kumerad._NEWLINE_\xc3\x84iakad on \xc3\xbcheaastased lilled. Talvel maapealne osa h\xc3\xa4vib ja kasvab j\xc3\xa4rgmisel kevadel tagasi. M\xc3\xb5ned \xc3\xa4iakad vajavad korralikuks arenguks talvist puhkeperioodi, mil temperatuur m\xc3\xa4rgatavalt langeb.\n_START_SECTION_\nKasutamine\n_START_PARAGRAPH_\n\xc3\x84iakate seemneid m\xc3\xbc\xc3\xbcakse t\xc3\xa4nap\xc3\xa4evalgi. \xc3\x84iakaid kasvatatakse aedades ilutaimedena, n\xc3\xa4iteks lillepeenardel. L\xc3\xb5ikelilledena peavad \xc3\xa4iakad suhteliselt h\xc3\xa4sti vastu, n\xc3\xa4rtsimata n\xc3\xa4dal aega._NEWLINE_\xc3\x84iakaid kasutatakse ravimtaimena nugiliste vastu ja unerohuna. V\xc3\xa4rskeid lehti kasutatakse hemorroidide, koeranaelte ja haavade raviks.'